Projektas

LIETUVOS RESPUBLIKOS

SVEIKATOS PRIEŽIŪROS ĮSTAIGŲ ĮSTATYMO Nr. I-1367 151, 17, 29, 39 ir 45 straipsnių Pakeitimo, įstatymo papildymo 191 straipsniu

ĮSTATYMAS

2014 m d. Nr.

Vilnius

1 straipsnis. 151 straipsnio pakeitimas

1. Pakeisti 151 straipsnio 6 dalį ir ją išdėstyti taip:

„6. LNSS viešųjų įstaigų vadovaujančių darbuotojų mėnesinės algos kintamosios dalies dydis priklauso nuo praėjusių kalendorinių metų įstaigos veiklos finansinių rezultatų ir įstaigos veiklos rezultatų ir nustatomas vieniems metams. Visais atvejais mėnesinės algos kintamosios dalies dydis negali viršyti 40 procentų vadovaujančiajam darbuotojui nustatytos mėnesinės algos pastoviosios dalies dydžio.“

2. Papildyti 151 straipsnį naujomis 7-12 dalimis:

„7. LNSS viešųjų įstaigų veiklos finansinių rezultatų vertinimo rodikliai:

1) įstaigos finansinės būklės ataskaitoje nurodytas įstaigos veiklos finansinis rezultatas;

2) įstaigos sąnaudų darbo užmokesčiui dalis;

3) įstaigos sąnaudų valdymo išlaidoms dalis;

4) papildomų finansavimo šaltinių pritraukimas.

8. LNSS viešųjų įstaigų veiklos rezultatų vertinimo rodikliai:

1) pacientų pasitenkinimo įstaigos teikiamomis paslaugomis lygis bei pacientų skundų skaičiaus kaita;

2) kokybės vadybos sistemos diegimo ir vystymo laipsnis;

3) socialinės partnerystės įgyvendinimo mastas (LNSS viešosios įstaigos kolektyvinės sutartys ir kita);

4) informacinių technologijų diegimo ir vystymo lygis (pacientų registracijos elektroninė sistema, įstaigos interneto svetainė, darbuotojų darbo krūvio apskaita ir kita);

5) vidutinis laikas nuo registracijos gauti sveikatos priežiūros paslaugas iki paskirto priėmimo pas sveikatos priežiūros specialistą;

6) korupcijos įstaigoje vertinimo indeksas;

7) darbuotojų, dirbančių visu etatu, dalis;

8) bendradarbiavimo su kitomis asmens sveikatos priežiūros įstaigomis apimtis;

9) priimtų jaunų specialistų, niekada nedirbusių asmens sveikatos priežiūros įstaigose, dalis;

10) dalyvavimo įgyvendinant teisės aktų nustatyta tvarka patvirtintas Alkoholio ir tabako kontrolės, Nacionalinės narkotikų kontrolės ir narkomanijos prevencijos, atitinkamų ligų profilaktikos ir kontrolės ir kitas sveikatinimo programas mastas.

9. LNSS viešųjų įstaigų, teikiančių pirmines ambulatorines asmens sveikatos priežiūros paslaugas, veiklos rezultatams vertinti, be šio straipsnio 8 dalyje nurodytųjų, papildomai taikomas slaugos paslaugų namuose teikimo intensyvumo rodiklis.

10. LNSS viešųjų įstaigų, teikiančių stacionarines asmens sveikatos priežiūros paslaugas, veiklos rezultatams vertinti, be šio straipsnio 8 dalyje nurodytųjų, papildomai taikomi šie veiklos rezultatų vertinimo rodikliai:

1) periodinės infekcijų ir jų rizikos veiksnių epidemiologinės priežiūros užtikrinimo lygis;

2) pacientų pirktų kitų vaistų ir medicinos pagalbos priemonių, nei numatyti patvirtintuose gydymo aprašuose, kiekis;

3) įstaigos diagnostikos ir gydymo technologijų naudojimo apimtys (medicinos įrangos naudojimo efektyvumas).

11. Kartu su siektinomis LNSS viešosios įstaigos veiklos užduotimis šio įstatymo 28 straipsnyje nurodytas (-i) subjektas (-ai) nustato šio straipsnio 7-10 dalyse nurodytus atitinkamus įstaigos veiklos finansinių rezultatų ir įstaigos veiklos rezultatų vertinimo rodiklius ir siektinas jų reikšmes. Kaip įgyvendintos nustatytos LNSS viešųjų įstaigų veiklos finansinių rezultatų ir įstaigų veiklos rezultatų vertinimo rodiklių siektinos reikšmės, nurodoma LNSS viešosios įstaigos veiklos ataskaitoje.

12. Sveikatos apsaugos ministras nustato LNSS viešųjų įstaigų veiklos užduočių nustatymo, LNSS viešųjų įstaigų veiklos finansinių rezultatų ir įstaigų veiklos rezultatų vertinimo rodiklių vertinimo ir vadovaujančių darbuotojų mėnesinės algos kintamosios dalies nustatymo tvarką.“

3. Buvusias 151 straipsnio 7 ir 8 dalis laikyti atitinkamai 13 ir 14 dalimis.

2 straipsnis. 17 straipsnio pakeitimas

Pakeisti 17 straipsnį ir jį išdėstyti taip:

„17 straipsnis. LNSS nepriklausančių įstaigų steigimas

LNSS nepriklausančios įstaigos steigiamos vadovaujantis Civiliniu kodeksu, Viešųjų įstaigų įstatymu, Akcinių bendrovių įstatymu, Individualių įmonių įstatymu, šiuo įstatymu ir kitais įstatymais bei teisės aktais.“

3 straipsnis. Įstatymo papildymas 191 straipsniu

Papildyti įstatymą 191 straipsniu:

„191 straipsnis. LNSS nepriklausančių įstaigų teikiamų pirminės asmens sveikatos paslaugų apmokėjimas Privalomojo sveikatos draudimo fondo biudžeto lėšomis

1. Privalomojo sveikatos draudimo fondo biudžeto lėšomis pirminės asmens sveikatos priežiūros paslaugos gali būti apmokamos tik turinčioms teisę teikti pirminės asmens sveikatos priežiūros paslaugas LNSS nepriklausančioms įstaigoms (toliau – paslaugų teikėjai), išrinktoms viešo konkurso būdu.

2. Viešas konkursas organizuojamas, jei savivaldybių teritorijose (ar jų dalyse) savivaldybių turimais LNSS ištekliais pirminei asmens sveikatos priežiūrai negali būti užtikrintas pirminės asmens sveikatos priežiūros paslaugų teikimas ir savivaldybių teritorijose (ar jų dalyse) nėra patenkinamas savivaldybių teisės aktuose nustatytas pirminės asmens sveikatos priežiūros paslaugų poreikis.

3. Viešame konkurse dalyvaujantys paslaugų teikėjai vertinami pagal savivaldybių nustatytus vertinimo kriterijus atsižvelgiant į pateiktą paslaugų teikėjo veiklos planą, kuriame turi būti nurodyta:

1) pirminės asmens sveikatos priežiūros paslaugų teikimo teritorija;

2) pirminę asmens sveikatos priežiūrą teiksiantys specialistai;

3) turima medicinos įranga;

4) bendradarbiavimo su kitomis asmens sveikatos priežiūros įstaigomis apimtis.

4. Šio straipsnio 3 dalyje nurodyto veiklos plano rengimo rekomendacijas nustato sveikatos apsaugos ministras.

5. Viešo konkurso organizavimo ir vykdymo tvarką nustato Vyriausybė.“

4 straipsnis. 29 straipsnio pakeitimas

Pakeisti 29 straipsnio 2 dalies 5 punktą ir jį išdėstyti taip:

„5) įstaigos veiklos tikslai;“

5 straipsnis. 39 straipsnio pakeitimas

Papildyti 39 straipsnį 3 dalimi:

„3. Šio straipsnio 1 dalyje nurodytos nomenklatūros LNSS savivaldybių asmens sveikatos priežiūros viešosios įstaigos gali turėti padalinius ir / ar filialus, kurių pavadinimai atitinka šio straipsnio 1 dalyje nurodytos nomenklatūros įstaigų pavadinimus.“

6 straipsnis. 45 straipsnio pakeitimas

1. Papildyti 45 straipsnį 11 punktu:

„11) įstatymų ir kitų teisės aktų nustatytais atvejais teikti informaciją apie teikiamas asmens sveikatos priežiūros paslaugas;“

2. Papildyti 45 straipsnį 12 punktu:

„12) jei jos priklauso LNSS ir teikia pirminės ambulatorinės asmens sveikatos priežiūros paslaugas, užtikrinti pirminės ambulatorinės asmens sveikatos priežiūros paslaugų (išskyrus pirminių ambulatorinių psichikos ir odontologijos sveikatos priežiūros paslaugų) nepertraukiamą (visomis dienomis ištisą parą) teikimą sveikatos apsaugos ministro nustatyta tvarka.“

7 straipsnis. Įstatymo įsigaliojimas ir įgyvendinimas

1. Šis įstatymas, išskyrus šio straipsnio 2 dalį, įsigalioja 2014 m. gegužės 1 d.

2. Vyriausybė, sveikatos apsaugos ministras, savivaldybės iki 2014 m. balandžio 30 d. parengia ir patvirtina šiam įstatymui įgyvendinti reikalingus teisės aktus.

8 straipsnis. Įstatymo taikymas

1. LNSS viešųjų įstaigų vadovaujančių darbuotojų mėnesinės algos kintamosios dalies dydis vadovaujantis šio įstatymo 2 straipsniu dėstomu 151 straipsniu nustatomas nuo 2015 m. sausio 1 d.

2. Viešas konkursas organizuojamas po šio įstatymo įsigaliojimo pirminės asmens sveikatos priežiūros paslaugas Privalomojo sveikatos draudimo fondo biudžeto lėšomis apmokėti siekiančioms LNSS nepriklausančioms įstaigoms.

Skelbiu šį Lietuvos Respublikos Seimo priimtą įstatymą.

Respublikos Prezidentas